U utorak od 18.15 na kanalima Sport kluba počinje serijal intervjua sa vrhunskim sportistima pod nazivom “Putevima sporta“.

sport klub

Kod Igora Miklje prvi gost bio je centar Denver Nagetsa i reprezentacije Srbije Nikola Jokić.



Govoreći o shvatanju košarke i života u SAD, Jokić je rekao:

“U SAD je tako da će svaki NBA tim omogućiti igraču da postane najbolji što može – nega, trening, doktor, oni će ti sve pružiti i neće ti dati razlog da ti njih optužiš da nisi uspeo zbog njih. Za moje tri-četiri godine kroz Nagetse je prošlo 20-30 igrača. Kad pogledaš, to je malo i zabrinjavajuće, ali stalno dolaze novi talenti i novi igrači. To je veliki šou koji se nastavlja, nastavlja se i ako se povrediš, samo si jedan deo ‘cirkusa‘. Bilo gde da odemo, ljudi hoće da se slikaju, mi smo kao neke životinje u cirkusu ‘da se slikamo, da se slikamo‘. Meni je isto smešno jer kada pogledaš malo bolje, izgubiš svest o realnosti – mi smo samo igrači, igramo košarku“.



Jedna od tema razgovora bio je i veliki uticaj koji vrhunski sportisti mogu da imaju i van okvira sporta. Jokić je spomenuo Lebrona Džejmsa, Majkla Džordana, Novaka Đokovića…



“Ja sam iskreno veliki protivnik medija jer mislim da su loši za sport, ali mi smo zbog medija tu gde jesmo, zato smo i poznati i zato im je i moguće da imaju uticaj. Jeste, uticaj koji sportisti mogu da imaju bude i veći nego neki, da kažem, važniji ljudi u svetu“.



Kako izgleda rutina pred NBA meč, lična priprema na dan utakmice, život van terena, način života u Srbiji i SAD, zašto se komforno oseća u Somboru, stil igre, najveći rivali, saveti mlađima – o tim i drugim stvarima govorio je Nikola Jokić, Sport klub 1 od 18.15.

You Tube